b"\n_START_ARTICLE_\nErnesto Carmona Guzm\xc3\xa1n\n_START_SECTION_\nBiografia\n_START_PARAGRAPH_\nLlicenciat en Ci\xc3\xa8ncies Qu\xc3\xadmiques per la Universitat de Sevilla el 1972, va\xc2\xa0doctorar-se dos anys despr\xc3\xa9s a la mateixa universitat. Va cursar estudis postdoctorals a l'Imperial College London dins l'equip del Nobel de Qu\xc3\xadmica, Geoffrey Wilkinson. De tornada a Espanya el 1977 i, despr\xc3\xa9s d'un breu pas per la Universitat de C\xc3\xb2rdova, es va establir a la universitat sevillana on, des de 1984, \xc3\xa9s catedr\xc3\xa0tic de Qu\xc3\xadmica inorg\xc3\xa0nica de la seva Facultat de Qu\xc3\xadmica. Treballa, a m\xc3\xa9s, a l'Institut de Recerques Qu\xc3\xadmiques (IIQ-CSIC-Universitat de Sevilla) i ha format part del Consell Rector del CSIC entre el 1993 i el 1996. Ha sigut professor visitant a les universitats d'Alabama (1982), Universitat d'Oxford (1989-1990) i la Universitat Paul Sabatier (1997). \xc3\x89s autor de m\xc3\xa9s d'un centenar d'articles cient\xc3\xadfics a publicacions especialitzades, a m\xc3\xa9s d'haver dirigit m\xc3\xa9s d'una trentena de tesis doctorals._NEWLINE_Acad\xc3\xa8mic de la Reial Acad\xc3\xa8mia de Ci\xc3\xa8ncies Exactes, F\xc3\xadsiques i Naturals, Reial Acad\xc3\xa8mia Sevillana de Ci\xc3\xa8ncies, membre de la Real Sociedad Espa\xc3\xb1ola de Qu\xc3\xadmica, de la Royal Society of Chemistry i de la American Chemical Society, ha estat guardonat amb el premi Solvay (1991), el premi Maim\xc3\xb3nides de la Junta d'Andalusia (1994), el de recerca de la Soci\xc3\xa9t\xc3\xa9 Chimique de France (2004), medalla d'or de l'Associaci\xc3\xb3 Nacional de Qu\xc3\xadmics d'Espanya i el Premi Rei Jaume I d'Investigaci\xc3\xb3 B\xc3\xa0sica (2010) per les seves aportacions \xc2\xaba la qu\xc3\xadmica organomet\xc3\xa0l\xc2\xb7lica i, en particular, respecte a l'activaci\xc3\xb3 del di\xc3\xb2xid de carboni, hidrocarburs i d'altres mol\xc3\xa8cules d'inter\xc3\xa8s mediambiental i econ\xc3\xb2mic\xc2\xbb."